钦定古今图书集成/理学汇编/学行典/第266卷 > 邢敦
## 钦定古今图书集成/理学汇编/学行典/第266卷 > 邢敦

按《宋史隐逸传》：“邢敦，字君雅，不知何许人，家于雍丘，
与宋准、赵昌言交游甚厚。太平兴国初，尝举进士不
第，慨然有隐遁意，性介僻，不妄交友，耽玩经史，精于
术数，工绘画，颇嗜酒。或游市廛，过客询以休咎者，多
不之语，里中号邢夫子。大中祥符七年，真宗幸亳回，
邑人列上其事，王曾为考制度使，以名闻。诏曰：‘敦早
预词场，勤修天爵，超然处退，亦既累年。属览公车之
言，俾参郡学之职。用精儒业，以宠耆年。可许州助教’。”
敦让而不受。乾兴元年，无疾而卒，年七十四。